Mara li kienet tbigħ għasel Sqalli f’vażetti bit-tabbella “Malta Honey” weħlet ilbieraħ multa ta’ €700 waqt li ż-żewġ uliedha weħlu sentenza sospiża ta’ ħabs. Il-każ imur lura għal Jannar tal-2011, meta l-Ministeru għall-Affarijiet Rurali għamel spezzjoni barra mid-dar ta’ Simon Kris Enriquez wieħed minn uliedha. L-ispezzjoni saret wara li l-Ministeru rċieva lmenti li għasel barrani kien qiegħed jinbiegħ bħala prodott lokali. Matul l-ispezzjoni, instabu vażetti vojta mmarkati Miele di Eucalipto u kien stabbilit li l-kontenut kien qiegħed jitbattal u jimtela f’vażetti mmarkati Malta Honey. It-testijiet li saru fuq l-għasel stabbilixxew li l-għasel kien Sqalli. Il-qorti mmultat lil Michelina Enriques ta’ 60 sena multa ta’ €700 waqt li wliedha Simon Kris u James Charles weħlu sitt xhur ħabs sospiżi għal sena.